b"\n_START_ARTICLE_\nL'Aquila (pokrajina)\n_START_SECTION_\nZgodovinske zanimivosti\n_START_PARAGRAPH_\nCampo Imperatore je visoka planota v sklopu gorske skupine Gran Sasso, ki je znana predvsem po odli\xc4\x8dnih smu\xc4\x8di\xc5\xa1\xc4\x8dih. V zgodovino se je zapisala z dvema zelo razli\xc4\x8dnima dogodkoma. Prvi\xc4\x8d se omenja, ker je bil leta 1943 tu interniran Benito Mussolini, dokler ga niso osvobodili esesovci (operacija Hrast (1943)). Druga omemba je znanstvenega zna\xc4\x8daja. Na nadmorski vi\xc5\xa1ini 2200 metrov se namre\xc4\x8d nahaja eden najstarej\xc5\xa1ih italijanskih teleskopov. Deluje od leta 1958, ko je bil name\xc5\xa1\xc4\x8den prvi aparat Schmidt 60/90/180, ki je danes opremljen z modernimi avtomati. Poleg tega je bila kmalu zgrajena druga kupola, v katero je bil leta 1998 name\xc5\xa1\xc4\x8den ruski teleskop na infrarde\xc4\x8de valovanje AZT24 s premerom 1100 mm."